C 486/196
FI
Euroopan unionin virallinen lehti
21.12.2022
2.2 Lähtö- ja saapumisaikoja koskevien helpotusten voimassaolo päättyy 29. lokakuuta 2022, ja komissiolle siirretty säädösvalta on jo päättynyt 21. helmikuuta 2022.
”Käytä tai menetä” -perussäännön osalta komissio ehdottaa nyt, että lähtö- ja saapumisaikojen tavanomainen 80 prosentin käyttöaste otetaan uudelleen käyttöön 29. lokakuuta 2022 alkaen.
Perusteluna on, että Eurocontrol ennusti kesäkuussa 2022, että talvikaudella 2022–2023 liikennemäärät saavuttavat 90 prosenttia vuoden 2019 tasosta.
2.3 ETSK ei ole vakuuttunut tästä.
Venäjän Ukrainaan kohdistaman sotilaallisen hyökkäyksen seurauksena sotilaslennot ovat lisääntyneet merkittävästi, samoin kuin uudelleenreititetyt ylilennot, joista kummillakaan ei ole merkitystä lähtö- ja saapumisaikojen jakamisen kannalta.
Lisäksi on tarpeen erottaa toisistaan lentorahtiliikenne, joka ei ole vähentynyt merkittävästi kriisiaikana, ja matkustajaliikenne, joka on vähentynyt.
Matkustajaliikennemarkkinoita on tarpeen eriyttää edelleen: EU:n koronapassin ansiosta Euroopan sisäinen liikenne on elpynyt paljon nopeammin pandemiaa edeltäneelle tasolle, mutta jäsenvaltioiden sisäinen lentoliikenne ja kaukolennot ovat elpymisen eri vaiheissa.
Liikematkustuksen odotetaan elpyvän paljon hitaammin kuin vapaa-ajanliikenteen (4).
Ei ole lainkaan varmaa, että vapaa-ajanliikenteen toipuminen jatkuu.
Osan kasvusta voidaan katsoa johtuvan siitä, että kahden koronavuoden aikana toteutumatta jääneiden lomamatkojen vuoksi kysyntä on nyt paisunut.
Suuret eurooppalaiset reittilentoyhtiöt eivät ole vielä palauttaneet suurta pitkän matkan lentokonemalliaan Airbus 380:tä takaisin lentokalustoonsa juuri siksi, että polttoainekustannukset ovat korkealla ja koska ne eivät odota liikennekysynnän merkittävää ja jatkuvaa kasvua.
Sidosryhmien toimittamat tiedot osoittavat, että lentoliikenteen odotetaan kasvavan 90 prosenttiin vuoden 2019 tasosta mutta matkustajakysynnän vain 78 prosenttiin.
Jos lentokoneiden käyttöaste on alhaisempi, voidaan olettaa, että lentoyhtiöt esimerkiksi yhdistävät vuorokaudessa useita lentoja voidakseen edelleen lentää kannattavasti (5).
Kysyntä kärsii inflaatiovauhdin kiihtymisestä ja taantuman riskin lisääntymisestä useissa maissa.
Ennusteiden ei näin ollen pitäisi perustua parhaiten elpyviin alueisiin, vaan niissä olisi otettava huomioon myös erityisesti kärsineet osamarkkinat.
2.4 Näiden seikkojen vuoksi ETSK katsoo, että ilmailumarkkinoiden elpyminen voi olla vaikeampaa kuin komissio olettaa.
Markkinasegmentit elpyvät edelleen eri nopeuksilla: rahti 6 prosenttia, halpalentoyhtiöt - 9 prosenttia ja reittilentoyhtiöt 21 prosenttia vuoden 2019 tasoon verrattuna.
Tämä on erityisen merkityksellistä, koska kynnykset koskevat kokonaisia lähtö- ja saapumisaikojen sarjoja, mikä tarkoittaa, että lähtö- ja saapumisaikojen sarjojen (kuten ruuhka-aikalentojen) on oltava 80 prosentin kynnyksen yläpuolella.
Ennen pandemiaa lähtö- ja saapumisaikojen käyttöaste oli 95 prosenttia, ja alhaisin lähtö- ja saapumisaikojen käyttöaste oli 80 prosenttia.
Jos Eurocontrol ennustaa lähtö- ja saapumisaikojen keskimääräisen käyttöasteen olevan 90 prosenttia, on oletettava, ettei lähtö- ja saapumisaikojen sarja (keskimäärin) nouse 80 prosenttiin.
Näistä syistä on aivan liian ennenaikaista palata 80:20-kynnykseen.
Vaikuttaa asianmukaisemmalta ottaa käyttöön suhdeluku 70:30, kunnes on saatavilla luotettavampia tietoja markkinoiden kestävän elpymisen toteamiseksi.
On myös huomattava, että eurooppalaisten lentoasemien ongelmat osoittavat selvästi, ettei covid-19-pandemian vaikutuksista ole vielä selvitty.
Suuret EU:n keskuslentoasemat, kuten Frankfurt, ja EU:n ulkopuoliset keskuslentoasemat, kuten Lontoon Heathrow, ovat yrittäneet keventää näillä lentoasemilla lentoyhtiöihin kohdistuvia paineita rajoittamalla näille lentoasemille saapuvia ja niiltä lähteviä lentoja, mikä on johtanut massiivisiin lentojen peruutuksiin.
Nämä paineet ovat johtuneet useista eri muuttujista, kuten henkilöstöpulasta.
Tämä on osoitus siitä, ettei lähtö- ja saapumisaikojen käyttöastetta koskevia pandemiaa edeltäviä kynnyksiä kyetä vielä saavuttamaan (6).
2.5 Suhdeluku 70:30 vastaisi Yhdistyneen kuningaskunnan hallituksen hyväksymiä kynnyksiä ja perusteita (7).
Vaikka lentoliikenneala on arvostellut sitä voimakkaasti, ETSK katsoo, että näin luodaan perusteltu tasapaino aiempaan tilanteeseen palaamisen ja sen toteamuksen välillä, että lähtö- ja saapumisaikojen suoja (vaikkakin alhaisempi) on edelleen tarpeen, kun otetaan huomioon alan kohtaamat vakavat haasteet.
Lisäksi näin yhdenmukaistetaan lähtö- ja saapumisaikoja koskevan EU:n asetuksen kynnys naapurimaiden toimintapolitiikkojen kanssa ja luodaan tasapuoliset toimintaedellytykset EU:n lentoliikenteen keskuksille ja Lontoon Heathrow’n lentoasemalle, joka on Euroopan suurin kansainvälinen keskuslento­ asema.
(4) (5) (6) (7)
https://www.airliners.de/prognose-globaler-geschaeftsreiseverkehr-erholt-deutlich/65958.
Münchenin lentoasemaa koskevat julkaistut matkustajamäärät ja -ennusteet osoittavat, että elpyminen pandemiaa edeltäneisiin liikennemääriin kestää oletettua kauemmin: https://www.airliners.de/wachsendes-passagieraufkommen-bayerns-flughaefen-weitentfernt-corona-niveau/65950 Komissio mainitsee perusteluissaan keskeisten lentoasemien työvoimapulan, mutta pitää sitä lyhyen aikavälin ilmiönä.
Tämä on kyseenalaista, sillä työvoimapula koskee monia talouden aloja eikä pelkästään ilmailua.
Ei ole mitään syytä uskoa, että asia ratkeaa ilmailualalla lähitulevaisuudessa.
Yhdistyneen kuningaskunnan hallitus asetti 24. tammikuuta 2022 lähtö- ja saapumisaikojen käyttöasteeksi 27. maaliskuuta 2022 alkaen 70:30.
Näin on määrä palata vähitellen tavanomaisiin sääntöihin ja suojella alaa tulevalta epävarmuudelta, kuten Yhdistyneen kuningaskunnan liikenneministeri Grant Shapps on todennut.